
CONVENIO DE COLABORACIÓN CULTURAL ENTRE O CONCELLO DE SANTIAGO DE COMPOSTELA E A ASOCIACIÓN CULTURAL A CIDADE VELLA DE SANTIAGO
En Santiago de Compostela, o XX de XXXX de 2026
REUNIDOS
Dunha parte, Goretti Sanmartín Rei, en calidade de alcaldesa do Concello de Santiago de Compostela, CIF P-1507900-G, con domicilio para, a estes efectos no Pazo de Raxoi, praza do Obradoiro, CP 15701, en Santiago de Compostela e 
Doutra, Jesús Pais Bernaldo, con DNI 32417283-W en nome e representación da Asociación cultural da cidade vella de Santiago, con CIF G15214042, e con enderezo na Rúa de San Paio Antealtares nº 22, 15704 Santiago de Compostela.
EXPOÑEN
1. O Concello, para a xestión dos seus intereses e no ámbito das súas competencias, pode promover actividades e prestar os servizos públicos que contribúan a satisfacer as necesidades e aspiracións da comunidade veciñal nos termos previstos na Lei 7/1985, de 2 de abril, reguladora das bases do réxime local. En particular, exercerá, en todo caso, como competencias propias e nos termos da lexislación do Estado e da Comunidade Autónoma de Galicia, as correspondentes á promoción da cultura e aos equipamentos culturais, ao abeiro do artigo 25.2.m da citada lei.
Neste contexto, o Concello de Santiago de Compostela quere impulsar a recuperación da vitalidade da cidade mediante a promoción de iniciativas e accións que xorden do tecido cultural co obxectivo de fomentar a súa autonomía e consolidación. Este convenio intenta favorecer a diversificación de propostas e potenciar a actividade cultural descentralizada nos lugares públicos ou privados.
2. A Asociación cultural da cidade vella de Santiago é unha asociación sen ánimo de lucro e de ámbito local que ten como fins a revitalización cultural da cidade vella de Santiago de Compostela.
Para o cumprimento dos seus fins, a Asociación organizará as seguintes actividades: premios literarios, festas populares, actuacións musicais e todo tipo de actividades de carácter cultural.
3. A devandita actividade cultural da Asociación cultural da cidade vella de Santiago resulta de especial interese para a cidade de Santiago de Compostela polo seu impacto positivo na dinamización cultural da cidade vella de Santiago de Compostela. Con este motivo, o Concello de Santiago de Compostela e a Asociación cultural da cidade vella de Santiago teñen o propósito de dar estabilidade á colaboración que se vén producindo entre ambas as dúas entidades.
Con ese obxecto, tendo en conta a especificidade da colaboración e que, consonte o previsto no artigo 26 da Lei 9/2007, do 13 de xuño, de subvencións de Galicia, os convenios son o instrumento habitual para canalizar as subvencións nominativas previstas, ao abeiro do artigo 47 e seguintes da Lei 40/2015, do 1 de outubro, de réxime xurídico do sector público, as partes comparecentes acordan subscribir o este convenio de colaboración de acordo coas seguintes:
CLÁUSULAS
PRIMEIRA. OBXECTO
Serán obxecto deste convenio as actividades que a Asociación cultural da cidade vella de Santiago desenvolve en Santiago de Compostela coa finalidade de dinamizar culturalmente a cidade vella de Santiago de Compostela nos termos detallados no anexo 1, que, en todo caso, terán carácter cultural, executaranse dentro do termo municipal de Santiago de Compostela, serán abertas, deberán beneficiar colectividades xenéricas de persoas e non estarán destinada exclusivamente a socios ou socias da entidade.
SEGUNDA. OBRIGAS ECONÓMICAS
O Concello de Santiago colabora economicamente no desenvolvemento destas actividades (anexo I) coa cantidade de 20.000 euros, que serán ingresados na conta que a Asociación cultural da cidade vella de Santiago, con CIF G15214042, ten ao seu nome no Banco Sabadell co número de conta ES71 0081 2131 9700 0122 3831.
Esta achega será compatible coas doutras entidades públicas ou privadas e coas complementarias que o Concello poida establecer, sempre e cando a suma das axudas e dos ingresos atribuíbles a cada actividade non supere os custos. Na cantidade obxecto do convenio entenderase incluído o imposto sobre o valor engadido (IVE) e calquera outro tipo de imposto ou gasto.
A achega farase con cargo á aplicación orzamentaria 080 33400 4890006 dos orzamentos municipais aprobados para o ano 2026.
En todo caso, as achegas correspondentes á vixencia deste convenio, quedan supeditadas á existencia de crédito adecuado e suficiente no exercicio económico correspondente, dando cumprimento aos obxectivos de estabilidade orzamentaria e de eficiencia e utilización dos recursos públicos.
TERCEIRA. OBRIGAS DA BENEFICIARIA
Son obrigas da entidade beneficiaria as establecidas con carácter xeral no artigo 14 da Lei 38/2003, do 17 de novembro, xeral de subvencións, e as indicadas no Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións, así como no artigo 11 da Lei 9/2007 do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, as establecidas no presente convenio, aprobado polo Concello e, en todo caso:
a)	Realizar a actividade que motiva a concesión da subvención.
b)	Dar publicidade do carácter público do financiamento das actividades obxecto da subvención no lugar onde se realicen as actuacións por medio dun cartel coa imaxe corporativa do Concello de Santiago, na internet e na restante documentación física ou electrónica que se puidese xerar, facendo constar en todas as actividades que están subvencionadas polo Concello de Santiago de Compostela.
c)	Xustificar o cumprimento dos requisitos e condicións que determinan a concesión ou desfrute da subvención.
d)	Presentar a xustificación por rexistro ao abeiro do artigo 16.4 da Lei 39/2015, do 1 de outubro, do procedemento administrativo común das administracións públicas e, ademais, enviar el formulario CS023N en formato .pdf e en formato editable (.doc, .docx ou .xlsx) por correo electrónico a teatroprincipal@santiagodecompostela.gal, co detalle da xustificación de gastos realizados e imputados á xustificación da subvención.
e)	Someterse ás actuacións de comprobación do Concello, así como a calquera outra de comprobación e control financeiro dos órganos competentes e achegar a información que lle sexa requirida no exercicio das actuacións anteriores e, en particular:
o	Dispoñer dos libros contables, rexistros dilixenciados e demais documentos debidamente auditados nos termos esixidos pola lexislación mercantil e sectorial aplicable á beneficiaria en cada caso, así de coma cantos estados contables e rexistros específicos sexan esixidos para garantir o axeitado exercicio das facultades de comprobación e control.
o	Conservar os documentos xustificativos da aplicación dos fondos recibidos, en tanto poidan ser obxecto das facultades de comprobación e control.
f)	Comunicarlle ao Concello a solicitude e obtención doutras axudas, ingresos ou recursos que financien as actividades subvencionadas xunto coa xustificación das actividades.
CUARTA. GASTOS ELIXIBLES
1. En xeral, son gastos elixibles e, por tanto, subvencionables, aqueles que de xeito indubidable respondan á natureza da actividade subvencionada e que se realicen no prazo establecido nas bases reguladoras desta subvención, en particular: programación, persoal, produción, medios técnicos, promoción, publicidade e gastos xerais, tendo en conta que:
· En ningún caso o custo de adquisición dos gastos subvencionables poderá ser superior ao valor de mercado.
· Considerarase gasto realizado o que foi efectivamente pagado con anterioridade á finalización do período de xustificación determinado por este convenio.
2. Especificamente:
· En relación cos custos de persoal necesario para a preparación ou execución das actividades: 
· serán subvencionables as retribucións do persoal destinado á execución das actividades ou programas subvencionados, incluíndo as cotizacións á Seguridade Social, e
· non serán subvencionables os custos de persoal que non preste servizos directamente relacionados co desenvolvemento da actividade subvencionada.
· En relación cos custos materiais derivados da preparación ou execución da actividade subvencionada:
· serán subvencionables a elaboración de materiais, os gastos de publicidade específicos do programa ou actividade, material de oficina (papel, impresos e outro material de oficina) e outros gastos correntes que estean debidamente xustificados e se consideren estritamente necesarios para a preparación ou execución da actividade subvencionada, e
· non serán subvencionables os custos materiais que non estean directa e exclusivamente relacionados coa preparación ou execución da actividade subvencionada.
3. Non se consideraran gastos subvencionables para os efectos desta subvención:
· os de adquisición de equipamento e material inventariable, tales como inmobles, vehículos, equipos informáticos, de telefonía ou maquinaria, sendo esta relación meramente ilustrativa e non limitativa
· os gastos financeiros, os gastos de asesoría xurídica ou financeira, os gastos notariais, rexistrais, periciais e os de administración, a non ser que sexan gastos específicos directamente relacionados coa actividade subvencionada exclusivamente e indispensables para a súa adecuada preparación ou execución,
· os xuros debedores das contas bancarias, os xuros, recargas e sancións administrativas e penais, e os gastos de procedementos xudiciais.
4.	Especificamente, os gastos de aloxamento, desprazamento e manutención terán en todo caso os seguintes límites máximos:
4.1. Cuantitativos:
1. Por aloxamento, 100,00 €, IVE incluído, por persoa e día.
1. Por manutención, 30,00 €, IVE incluído, para cada xantar ou cea, e 15,00 €, IVE incluído, para cada almorzo, cun máximo dun almorzo, un xantar e unha cea por persoa e día.
1. Cando no aloxamento fose incluída a manutención (noite de pernocta con almorzo, xantar ou cea incluídas) o límite conxunto por aloxamento mais manutención será de 140,00 €, IVE incluído, por persoa e día.
1. Por desprazamento:
1. Ou ben 0,26 € por quilómetro, mínimo exento de tributación para efectos de IRPF
1. Ou ben custo real do desprazamento en transporte público, IVE incluído
4.2. Cualitativos: correspondentes a gastos ocasionados por:
a) A persoa que executa a actividade (conferenciante, monitor, intérprete ou similar).
b) E un máximo dunha persoa se esta fai as funcións de presentadora ou similar,
c) Exclúense os gastos doutras terceiras persoas que poidan acompañar, sexan ou non persoal remunerado ou non remunerado da entidade beneficiaria da subvención (exclúense en particular gastos de aloxamento, desprazamento ou manutención de traballadoras, voluntarias, persoas en prácticas ou membros do órgano de goberno da entidade, a non ser que executen a actividade.
QUINTA. FORMA DE PAGAMENTO E XUSTIFICACIÓN
Con respecto á forma de pagamento, estarase ao disposto nas Bases de execución do Orzamento xeral do Concello de Santiago vixente e na Lei 38/2003, do 17 de novembro, xeral de subvencións, no Real decreto 887/2006, do 21 de xullo, polo que se aproba o seu regulamento, na Lei 9/2007, do 13 de xuño, de subvencións de Galicia e no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
O pagamento realizarase logo da xustificación dos gastos realizados e do cumprimento da finalidade para a que foi concedida a axuda, así como da aplicación dos fondos destinados para este efecto.
Procederá a minoración do importe da subvención concedida cando o orzamento executado teña un custo inferior ao inicialmente previsto para cada actividade e sempre que esta minoración non supoña unha realización deficiente da actuación subvencionada.
En particular, as cantidades xustificadas con contías inferiores aos gastos orzados, sexa no total ou no parcial dunha ou de varias partidas concretas, serán obxecto da correspondente minoración no importe da subvención cos seguintes límites:
a) A diminución da cantidade xustificada con respecto ao orzamento de gastos totais da actividade (custo total da actividade orzada no anexo 1) poderá ser dun máximo dun 25%, e, ademais, condicionada a:
i. que a suma total de ingresos e subvención non supere o importe dos gastos realizados, e
ii. que esta minoración non supoña unha realización deficiente da actividade subvencionada.
b) Os gastos por partidas orzamentarias que presenten desviacións negativas poderán compensase co aumento de gasto nas restantes partidas até cubrir o importe diminuído, sempre que esta minoración non supoña unha realización deficiente da actividade subvencionada.
5.1. A xustificación do cumprimento das finalidades que motivan a sinatura do convenio farase achegando, por rexistro consonte o artigo 16.4 da Lei 39/2015, do 1 de outubro, do procedemento administrativo común das administracións públicas, a seguinte documentación:
a. Formulario CS023N, que tamén se achegará debidamente cuberto en formato .pdf e en formato editable (.doc, .docx ou .xlsx), por correo electrónico a teatroprincipal@santiagodecompostela.gal, co seguinte contido:
i. detalle da xustificación de gastos realizados e imputados á xustificación da subvención
ii. relación detallada do conxunto de todas as subvencións ou axudas solicitadas, concedidas ou percibidas doutros axentes para mesma finalidade, e dos fondos propios achegados
iii. declaración responsable de que a entidade non incorre en ningún dos supostos de prohibición para obter a condición de beneficiaria de subvencións establecida nos apartados 2 e 3 do artigo 13 da Lei 38/2003, xeral de subvencións
b. Memoria de actividade.
c. Relación completa de todos os gastos imputados á actividade obxecto da subvención, agrupados por apartados orzamentarios.
d. Relación de subvencións, achegas ou outros recursos concedidos para o mesmo obxecto por outras entidades públicas ou privadas e ingresos xerados pola actividade.
e. Xustificantes, orixinais ou copias compulsadas dos gastos imputados á actividade obxecto da subvención, por un importe igual ou superior ao orzamento presentado pola beneficiaria na solicitude. Non se aceptarán as facturas en cuxo concepto non se estableza de maneira clara e discriminada o obxecto do ben, obra ou servizo facturado.
f. Certificación bancaria acreditativa da realización dos pagamentos correspondentes a todos os gastos imputados á subvención concedida.
g. Catálogos, programas, carteis, folletos, blogs e webs empregados para a difusión e promoción da actividade e copia en formato CD, DVD ou arquivo dixital, dos soportes visuais, gráficos ou sonoros empregados. A documentación dixital poderase achegar por vía electrónica ou telemática e para os únicos efectos de comprobar a realización da actividade.
h. Certificados de ausencia de débedas coa Axencia Española de Administración Tributaria, coa Tesourería Xeral da Seguridade Social coa Xunta de Galicia.
i. Certificados de ausencia de débedas co Concello de Santiago de Compostela, única e exclusivamente para o caso de non autorizar a consulta directa.
j. Tarxeta de identificación fiscal.
k. Certificado de titularidade da conta bancaria na que debe realizarse o ingreso.
5.2. A xustificación documental do gasto efectuado con cargo á actividade obxecto de subvención a que se refire o punto anterior satisfarase coa presentación de:
1. Facturas:
a)	Facturas orixinais de gasto (correspondentes o período subvencionable) da totalidade da actividade subvencionada, ou outros documentos de valor probatorio equivalente no trafico xurídico mercantil ou con eficacia administrativa, incorporados na relación a que se fai referencia no parágrafo anterior e, se é o caso, a documentación acreditativa do pagamento ou as súas fotocopias debidamente compulsadas, xunto cos xustificantes bancarios que o acrediten. As facturas deberán reunir, en todo caso, os requisitos previstos no Real decreto 1619/2012, do 30 de novembro, polo que se aproba o Regulamento polo que se regulan as obrigas de facturación, se é o caso coas particularidades previstas no artigo 20 da Lei 37/1992, do 28 de decembro, do imposto sobre o valor engadido, a respecto das exencións en operacións interiores.
b)	As facturas, ou documentos equivalentes ou substitutivos, presentaranse en orixinal ou copia cotexada polo Concello de Santiago de Compostela.
c)	A xustificación do pagamento das facturas, ou documentos equivalentes, farase mediante xustificantes bancarios (xustificante de transferencia bancaria, xustificante bancario de ingreso de efectivo por portelo, certificación bancaria ou outro) en que consten os requisitos especificados polo artigo 6 do Real decreto 1619/2012, do 30 de novembro, polo que se aproba o Regulamento polo que se regulan as obrigas de facturación. En concreto, deberá conter o número de factura, a data de expedición, o obxecto de pagamento, a identificación da persoa pagadora e da destinataria do pagamento, que deberá coincidir coa persoa, empresa ou entidade que emite a factura, número de identificación fiscal de quen expide a factura e domicilio de ambas. Se un xustificante de pagamento inclúe varias facturas, deberán identificarse no documento do pagamento aquelas das que é obxecto. 
d)	Cando o pagamento se realice de forma anticipada, deberá figurar na factura a expresión “pagamento anticipado” ou outra análoga e deberá expresarse a data na que se recibiu o pagamento anticipado por parte do provedor.
e)	Nas facturas pagadas en efectivo deberá constar o selo da empresa, con indicación da expresión “recibín” ou análoga e a sinatura e a data do pagamento. En todo caso, o importe máximo como xustificante de gasto admitido mediante esta modalidade de pagamento para os efectos de xustificación desta subvención establécese en 600 € (seiscentos euros) por factura (Lei 7/2012, de 29 de outubro, de modificación da normativa tributaria e orzamentaria e de adecuación da normativa financeira para a intensificación das actuacións na prevención e loita contra a fraude). Non se admitirá en ningún caso o fraccionamento de determinados gastos para os efectos de respectar o límite establecido neste parágrafo.
2. Gastos de persoal. Para o caso de imputar gastos de persoal deberán achegarse:
a)	Copias dos contratos dos/as traballadores/as destinados especificamente á actividade ou programa obxecto de subvención e, de non cadrar a categoría especificada no contrato de traballo cos labores asignados ao proxecto ou actividade subvencionada este extremo deberá acreditarase ademais co currículo da persoa empregada e coa documentación acreditativa da formación que a habilite para desempeñar a dita función.
b)	Nóminas do persoal e xustificantes do seu pagamento mediante transferencia bancaria, que deberá indicar: data de pagamento, nome da persoa que recibiu o pagamento, mes ao que corresponde e concepto (data da nómina a que se refire) e ordénante.
c)	Seguros sociais e xustificante do seu pagamento por parte da entidade beneficiaria:
· Relación nominal de traballadores/as (RNT), antigamente denominado TC2.
· Relación de liquidación de cotizacións (RLC), antigamente denominado TC1.
d)	Retención á conta do imposto do IRPF e xustificante do seu pagamento por parte da entidade beneficiaria.
e)	Os gastos de persoal deberan acreditarse mediante certificado de empresa no que se acrediten os custos de seguridade social e de empresa, asinado polo titular ou representante legal da entidade. E, en todo caso, deberá acreditarse mediante declaración responsable da persoa que represente legalmente a entidade beneficiaria que o persoal está destinado a desenvolver o programa ou actividade subvencionada.
5.3. A xustificación documental do pagamento dos gastos realizarase por algunha das seguintes formas:
a)	Preferentemente mediante transferencia bancaria: xustificarase mediante copia do resgardo do cargo e conterá, en todo o caso, a data da transferencia, o importe, o concepto, o número de factura, a persoa ordénante e a provedora.
b)	Cheque. Ademais da copia do cheque asinado, xustificarase mediante copia do certificado Bancario que deberá indicar a data do cargo en conta, o número, a persoa destinataria e a entidade emisora.
c)	Efectivo. Só se admitirá o pagamento en metálico para aqueles gastos que pola súa natureza non poidan ser pagados baixo outra modalidade (por exemplo, subministracións adquiridas en establecementos públicos como correos, supermercados etc.). Non poderá superar en ningún caso a contía de 600 € (seiscentos euros) por factura. Acreditarase a xustificación do pagamento mediante un recibo da persoa provedora, ben a través dun documento separado ou mediante dilixencia no xustificante de gasto, en ambos os dous casos coa sinatura e NIF da provedora, a identificación do cliente e a data de pagamento.
d)	Para os pagamentos realizados mediante tarxeta de crédito ou de débito, deberá achegarse, ademais, a acreditación da súa titularidade e deberá estar asociada á conta da entidade.
e)	De achegar xustificantes de pagamento bancarios nos que conste a transferencia feita a cargo dun número de conta onde non se poida verificar a titularidade a cargo da entidade beneficiaria, entenderase por non xustificado, agás que a entidade beneficiaria achegue xunto coa transferencia un certificado bancario da titularidade da referida conta.
A presentación da xustificación realizarase seguindo o modelo do CS023N.
Cando a xustificación sexa incorrecta ou incompleta, requiriráselle á entidade que corrixa os erros ou defectos observados ou achegue os documentos solicitados no prazo de dez días, advertíndolle de que, de non facelo, se procederá, logo de adoptada a resolución, a revogar a subvención ou a minorala no que corresponda.
SEXTA. NATUREZA ADMINISTRATIVA, INTERPRETACIÓN E AVALIACIÓN
Este convenio ten natureza administrativa e compételle ao Concello de Santiago o control da súa execución e a vixilancia do cumprimento do seu contido. 
O Concello de Santiago poderá, cando o considere oportuno, comprobar o estado de execución das actividades obxecto do convenio. Crearase unha comisión mixta de seguimento da súa execución e para resolver e interpretar controversias, formada pola persoa titular da Concellaría de Acción Cultural e pola representante da beneficiaria da subvención.
Malia o anterior, as cuestións litixiosas que poidan xurdir sobre este convenio, respecto á súa interpretación, resolución e efectos, serán resoltas en última instancia administrativa pola Xunta de Goberno Local. Os seus acordos poñerán fin á vía administrativa e contra eles poderá interpoñerse recurso contencioso-administrativo no prazo de dous meses desde que se notifique a resolución e nos termos previstos na Lei 29/1998, do 13 de xullo, reguladora da xurisdición contencioso-administrativa. Para este efecto, será competente o Xulgado do Contencioso Administrativo de Santiago de Compostela.
SÉTIMA. MODIFICACIÓN, REVOGACIÓN E REINTEGRO
A alteración das condicións que se teñan en conta para conceder as subvencións e a obtención concorrente doutras subvencións, axudas ou recursos (ou doutras achegas fóra dos casos permitidos nas normas reguladoras) poden dar lugar a que se modifiquen a resolución inicial de concesión e, eventualmente, á súa revogación nos termos establecidos na súa normativa reguladora. Nese caso, o Concello de Santiago de Compostela pode reclamar o reintegro total ou parcial da suma concedida á entidade beneficiaria nos termos anteriormente estipulados.
Procederá a nulidade e resolución do convenio, así como o reintegro total ou parcial das contías percibidas e a esixencia dos xuros de mora correspondentes desde o momento do pagamento da subvención até a data en que se acorde a procedencia do reintegro, nos supostos de incumprimento das obrigas contidas neste convenio e tamén nos casos e termos establecidos no título II da Lei 9/2007, do 13 de xuño, de subvencións de Galicia, así como polo título V do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
O reintegro do importe percibido, cando proceda, rexerase polo procedemento establecido no artigo 38 e no título VI da Lei 9/2007, do 13 de xuño, así como polo título V do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Tamén se extinguirá e resolverá ao abeiro do previsto no artigo 51 da Lei 40/2015, do 1 de outubro, do réxime xurídico do sector público.
OITAVA. COMUNICACIÓNS
Toda a comunicación, oral ou escrita, que se derive deste convenio, dirixida a esta administración ou a calquera outra entidade ou persoa, incluíndo a presenza pública mediante rótulos, avisos, sinais informativos, publicidade, atención directa etc., así como o obxecto mesmo do convenio, realizaranse en lingua galega de acordo co previsto no Regulamento de uso do galego na administración municipal de Santiago de Compostela aprobado polo Pleno do Concello o 29 de decembro de 1988, publicado no BOP o 15 de abril de 1989, especialmente no seu artigo 8.
NOVENA. DURACIÓN
A vixencia deste convenio é de 1 de xaneiro até o 31 de decembro de 2026. Este convenio rexerá durante o ano que andamos e poderá ser prorrogado para o seguinte por acordo expreso das partes cos mesmos obxectivos e por unha contía económica non inferior, supeditado á existencia de consignación orzamentaria.
DÉCIMA. DATA DE XUSTIFICACIÓN
A xustificación deste convenio terá como data límite o 31 de outubro de 2026.
UNDÉCIMA. RESPONSABILIDADE
Será responsabilidade da entidade beneficiaria a organización, xestión, publicidade e asistencia técnica requiridas polas actividades incluídas no convenio, dos traballos que desenvolva e das prestacións e servizos realizados, así como das consecuencias que se deduzan para a Administración ou para terceiras persoas por omisións, erros, métodos inadecuados ou conclusións incorrectas na execución do convenio.
DÉCIMO SEGUNDA. DATOS DE CARÁCTER PERSOAL E TRANSPARENCIA
1. En relación coa protección de datos persoais e privacidade, os datos persoais facilitados serán tratados única e exclusivamente para a xestión de subvencións, nos termos detallados no rexistro de actividades de tratamento ao que se pode acceder publicamente en:
http://santiagodecompostela.gal/e_santiago/interior.php?txt=cc_protecciondedatos&lg=gal.
2. Sen prexuízo do anterior, aplicaranse as disposicións do Real decreto 130/2019, do 8 de marzo, polo que se regula a Base de datos nacional de subvencións (BDNS) e a publicidade das subvencións e demais axudas públicas (artigo 7.5), así como a Lei 38/2003, do 17 de novembro, xeral de subvencións (artigos 18 e 20), a Lei 19/2013, do 9 de decembro, de transparencia, acceso á información pública e bo goberno (artigo 15) e, se é o caso, a lexislación correspondente na Comunidade Autónoma de Galicia.
3. O responsable do tratamento é o Concello de Santiago de Compostela, NIF: P1507900G, con enderezo na Praza do Obradoiro 1, 15705 Santiago de Compostela (A Coruña).
4. As persoas interesadas cuxos datos estean a ser tratados polo Concello poden exercitar os dereitos de acceso, rectificación, supresión, oposición, limitación do tratamento e potabilidade, así como opoñerse á toma de decisións individuais automatizadas, incluída a elaboración de perfís, na forma prevista na lexislación vixente sobre a materia.
5. Para o exercicio destes dereitos, a persoa interesada poderá presentar unha solicitude dirixida á alcaldesa por rexistro, segundo o previsto na Lei 39/2015, do 1 de outubro, de procedemento administrativo común das administracións públicas (a oficina principal do Rexistro Xeral atópase na rúa do Presidente Salvador Allende 4 baixo, 15705, Santiago de Compostela).
6. As persoas usuarias poden poñerse en contacto co delegado de protección de datos pola mesma canle ou a través do enderezo de correo electrónico dpd@santiagodecompostela.gal se consideran que algún dos seus dereitos non se ten atendido correctamente.
7. Así mesmo, tamén teñen dereito a presentar unha reclamación ante a Axencia Española de Protección de Datos, mediante escrito dirixido a: Axencia Española de Protección de Datos, C/Jorge Juan núm. 6, 28001 Madrid, ou accedendo á sede electrónica a través da seguinte ligazón:
https://sedeagpd.gob.es/sede-electronica-web/
En proba de conformidade cos termos deste convenio asínase, por duplicado, no lugar e data do encabezamento.
	Polo Concello de Santiago
	
	Pola Asociación cultural da cidade vella de Santiago

[bookmark: _Hlk165026459]ANEXO 1. ORZAMENTO DESAGREGADO DE ACTIVIDADES CULTURAIS DA ASOCIACIÓN CULTURAL DA CIDADE VELLA
FESTIVAL FEITO A MAN – 4 a 22 de AGOSTO 2026
[bookmark: _Hlk106353201]ORGANIZACIÓN
O Festival Feito a Man está promovido pola Asociación Cultural Cidade Vella de Santiago. Esta Asociación leva sendo un dos máis importantes actores culturais de Compostela dende o 1987. Ao longo destes anos, son innumerables os eventos e actividade culturais que este colectivo leva desenvolvido. Dous dos máis importantes son o Festival Folk Cidade Vella (1988-1995) e o Festival Feito a Man.
É de destacar que o Festival Feito a Man foi recoñecido polos Premios da Música Galega como mellor festival de Galicia do ano 2015 e que dende o 2017 é membro de EFWMF (Foro Europeo de Festivales del Mundo) compartindo esta distinción con outros festivais como Pirineos Sur, La Mar de Músicas, Africolor (Francia) Oslo World Music Festival (Noruega) Fiesta des Suds (Marsella.FR) etc. Tamén foi premiado recentemente pola Deputación da Coruña como exemplo de boa xestión cultural.
DESCRICIÓN E ESTRUTURA
O Festival Feito a man é un Festival de rúa que nace no 2003, pola necesidade de dotar a cidade dun evento cultural, que xere contidos e divertimento á poboación local e aos visitantes, durante o período estival. Este evento transcorre en Santiago de Compostela ao longo de practicamente todo mes de agosto. Feito a Man mostra en xeral unha programación multidisciplinar (coa inclusión de disciplinas como teatro, poesía, danza, etc.) aínda que na última edición, foi integramente musical, que habitualmente é o xénero predominante.
O Festival espalla actividades musicais ou de outro tipo por rúas, prazas e terrazas da zona vella de Compostela. Existen tres canles diferentes de alimentación: por unha banda a creación emerxente, por outro artistas cunha traxectoria máis consolidada e en terceiro lugar, artistas internacionais de diversa resonancia, que pouco a pouco se van incorporando na oferta de Feito a Man, creando ese crisol de diversidade cultural que tanto se aprecia nesta cidade.
Os xéneros recollen un amplo espectro de gustos e tendencias, para satisfacer ao máis amplo número de persoas, pero sempre poñendo por riba a calidade do proxecto e a harmonía co entorno: jazz, blues, rock´n´roll, rap, pop, cabaré, folk, flamenco, funk, soul, etc. Tamén se fai especial fincapé na calidade do son en todas as actuacións, para o que se dispón de bos equipos e de mellores técnicos de son.
Os escenarios de Feitoaman son as rúas e prazas da cidade histórica de Compostela, que se converten nun marco singular para deixar o protagonismo ao artista, ao espectador, ao espazo e ás sinerxias que entre eles se producen. Así, procúrase que a manipulación da escena sexa o máis sinxela posible e, salvo nas prazas grandes, no resto dos espazos os artistas actúan a pé de rúa, co público moi perto. Deste xeito, créase unha atmosfera que se vai envolvendo os asistentes.
Este ano os escenarios do Feito a Man serán 11 espazos naturais da cidade histórica.
O Festival artéllase, en relación aos espazos, en tres tipos:
· Por un lado temos os pequenos espectáculos en terrazas da zona vella, experiencia enormemente satisfactoria para todo mundo, cunha especial atención no contido ao talento local e á súa visibilidade.
· As prazas medianas, que xeran contidos de máis peso e que invitan a desfrutar da tarde e da noite neste entorno marabilloso da nosa cidade. Estes escenarios artísticos naturais, cobran vida alimentados pola calidade e a forza dos contidos seleccionados.
· Praza da Quintana e de San Martiño Pinario son espazos que ofrecen máis amplitude e polo tanto máis posibilidades, que poderían aparecer de novo na presente edición. Neste tipo de escenario, FaM acostuma facer unha especie de encontro musical entre unha banda ou artista internacional con artistas galegos. Buscarase a calidade e a participación de músicas descoñecidas e inexploradas do mundo. A intención é que haxa unha resonancia entre as dúas propostas no evento e que o resultado sexa unha experiencia única, froito dese encontro e a interacción entre as dúas bandas. Tamén se intenta que con este encontro, o traballo artístico do grupo galego participante, sexa especialmente visibilizado e valorado.
En canto aos contidos, trabállase en tres direccións, esencialmente:
a) Descubrindo CULTURA EMERXENTE. Ao longo do ano os locais da Asociación Cultural Cidade Vella, promotores do Festival Feito a Man, traballan enormemente na visibilización do talento emerxente, tanto local como de toda a xeografía galega. Este contacto continuado, fai por unha banda, que estes locais sexan espazos onde os artistas poden presentar, desenvolver e madurar o seu traballo; e por outra , constitúe unha interesante e moi fiábel forma de escolla de bandas cara ao Feito a Man. Deste xeito o Festival atopa unha canle de alimentación moi importante e moi rica en canto á música emerxente en Galicia, onde prima a diversidade, a orixinalidade e a calidade.
A longa duración do festival determina, por outra parte, unha programación non só diversa, senón amplísima, que da unha moi completa visión da música que se está a crear en Galicia. 
b) Visibilización de GRUPOS GALEGOS. Outra fonte de alimentación do FaM é a concorrencia de grupos galegos de diferente consolidación, dentro da escena musical. Maila non ser grupos emerxentes, en moitos casos si son grupos que seguen a precisar de oportunidades e apoio por parte dos Festivais importantes, para poder así continuar a presentar o seu traballo a un público amplo e receptivo. O FaM mostra tamén un decidido apoio aos grupos galegos de certa estabilidade, cunha ampla presencia na programación. Neste apartado tamén se programa dende unha perspectiva de diversidade de xéneros, dependendo dos espazos, pero sempre contemplando a calidade.
c) A terceira canle de alimentación serían os ARTISTAS INTERNACIONAIS provenientes de culturas diversas, cunha marcada tendencia ás musicas do mundo “worldmusic”, tendo en conta que esta etiqueta permite unha gran amplitude de sons e fusións. Neste apartado, Feito a Man tamén tende a desenvolver unha labor como Festival descubridor de talento, pois enténdese que ese é un dos grandes atractivos que se lle pode presentar ao público dende Festival, dando a coñecer músicas inexploradas e artistas pouco coñecidos e brillantes, afastados das canles mediáticas habituais.
O Festival Feito a Man para a edición 2026, acollerá arredor de 30 propostas artísticas cunha estrutura de festival e uns contidos na liña das edicións anteriores.
ORZAMENTO DESAGREGADO DE GASTOS
(Detallar o orzamento por partidas/actividades)
	CONCEPTO
	BASE
	IVE
	TOTAL

	1.Contratación artística e servizos externos
	11.100,00€
	2.331,00€
	13. 431,00 €

	2.Producción 
e Comunicación
	2.416,00€
	507,36€
	2.923,36€

	3.Promoción e publicidade
	827,00€
	173,67€
	1.000,67€

	4. Equipos técnicos
	2.277,00 €
	478,17€
	2.755,17€

	Total
	16.620 €
	3.490,20€
	20.110,20€



ORZAMENTO DESAGREGADO DE INGRESOS
(Detallar o orzamento por entidades financiadoras)
	ENTIDADE FINANCIADORA 
	IMPORTE PREVISTO
	% SOBRE O TOTAL DE INGRESOS PREVISTOS

	1. Concello de Santiago de Compostela
	 20.000 €
	**,**%

	2. 
	 **,** €
	**,** %

	3. ****
	 **,** €
	**,** %

	4. ****
	 **,** €
	**,** %

	5. Fondos propios achegados pola entidade
	 **,** €
	**,**%

	Total
	 **,** €
	100,00 %

